**Osnovna škola Petar Zoranić**

**Stankovci**

**NAČINI, POSTUPCI I ELEMENTI VREDNOVANJA**

**U NASTAVI HRVATSKOG JEZIKA**

**Nastavni predmet: HRVATSKI JEZIK**

**Školska godina: 2017./2018.**

**Sastavile: Marija Kartelo, prof.**

**Slavka Pelaić, prof.**

**1. ELEMENTI VREDNOVANJA U NASTAVI HRVATSKOG JEZIKA**

Elementi vrednovanja u nastavi hrvatskog jezika su:

* Hrvatski jezik
* Književnost
* Lektira
* Jezično izražavanje ( usmeno i pisano)
* Medijska kultura

**Hrvatski jezik** obuhvaća uočavanje jezičnih zakonitosti, obogaćivanje rječnika, razumijevanje jezičnih pojava i pojmova.

**Jezično izražavanje** se najčešće provodi u obliku raznolikih jezičnih vježbi koje učenicima pomažu pri ustroju i stilskom oblikovanju usmenih i pisanih iskaza. Standardizirani je oblik provjeravanja učenikova jezičnog izražavanja pisanje školske zadaće. U svakom obrazovnom razdoblju pisat će se po jedna školska zadaća.

**Književnost** obuhvaća interpretaciju književnih tekstova različitih vrsta i tema. Učenici se osposobljavaju za samostalno čitanje književne lektire, prosudbu i vrednovanje pročitanih djela. Susretat će se s umjetnički vrijednim djelima iz hrvatske, europske i svjetske književnosti prema načelu primjerenosti doživljajno-spoznajnim mogućnostima učenika.

**Lektira** za zadaću ima razvijanje učenikova čitanja te poticanje čitateljskih navika i interesa. Učenike treba sustavno usmjeravati na vlastiti izbor i pridobiti ih na istraživanje teksta kao uporišta u povezivanju književnosti s osobnim iskustvom.

Nastavnik može s učenicima interpretirati pročitano književno djelo na različite načine u govornome i pisanome obliku. Pročitano djelo treba analizirati na školskome satu, a kao uvod u razgovor i analizu djela učenicima se mogu zadati tek manji zadatci za rad kod kuće. Naglasak treba staviti na usmenu komunikaciju o pročitanoj knjizi.

**Medijska kultura** podrazumijeva susret učenika s različitim medijima: kazalištem, filmom, televizijom, radijem, tiskom, stripom i računalom.

**2. NAČINI VREDNOVANJA U NASTAVI HRVATSKOG JEZIKA**

Načini vrednovanja u nastavi hrvatskog jeziku su:

* usmeno vrednovanje
* pisano vrednovanje
* praćenje i vrednovanje domaćih zadaća

**Usmeno vrednovanje** podrazumijeva sve usmene oblike provjere. Usmene se provjere provode kontinuirano tijekom nastavne godine, nakon obrađenih i uvježbanih nastavnih sadržaja. Usmeno provjeravanje može se provoditi na svakom satu bez najave i , u pravilu, ne smije trajati dulje od 10 minuta po učeniku. Ocjena se daje javno na satu tijekom kojeg je ispitivanje provedeno.

**Pisano vrednovanje** podrazumijeva sve pisane oblike provjere koji rezultiraju ocjenom učenikova pisanog uratka. Pisano se provjeravanje provodi nakon obrađenih i uvježbanih nastavnih sadržaja i, u pravilu, se najavljuje učenicima 7 dana ranije.

**Praćenje i vrednovanje domaćih zadaća** provodi se sustavno tijekom cijele nastavne godine. Prati se redovitost u izvršavanju obveza, cjelovitost, urednost i točnost. Učenika koji je neredovit u pisanju domaćih zadaća ( tri nenapisane domaće zadaće u jednom obrazovnom razdoblju) vrednuje se ocjenom *nedovoljan*.

**3. OBLICI VREDNOVANJA U NASTAVI HRVATSKOG JEZIKA**

Oblici vrednovanja u nastavi hrvatskog jezika su:

* pisane provjere
* usmene provjere
* pisani radovi

**PISANE PROVJERE**

Prema opsegu i vrsti nastavnih sadržaja koji se provjeravaju, postoji nekoliko vrsta pisanih provjera znanja u nastavi Hrvatskog jezika:

* početna provjera znanja
* godišnja provjera znanja
* pisana provjera nastavne cjeline
* pravopisna provjera
* provjera razumijevanja pročitanoga teksta
* provjera književnih pojmova
* pisana provjera pročitane lektire

Provedbi pisane provjere prethodi priprema i usustavljivanje gradiva, a slijedi analiza postignutih rezultata.

Pisane provjere se ocjenjuju prema broju bodova koje učenik ostvari. Bodovi se pretvaraju u postotak, a ocjena se oblikuje prema postotcima u tablici.

|  |  |  |  |  |  |
| --- | --- | --- | --- | --- | --- |
| **Postotak** | **0-49** | **50-59** | **60-74** | **75-89** | **90-100** |
| **Ocjena** | **nedovoljan ( 1)** | **dovoljan (2)** | **dobar (3)** | **vrlo dobar (4)** | **odličan ( 5)** |

**USMENE PROVJERE**

Usmene provjere su najavljene ili nenajavljene provjere znanja i vještina iz određenog nastavnog sadržaja, a traju do 10 minuta. Mogu se provoditi iz svih predmetnih područja. U izražavanju treba težiti uporabi standardnog jezika.

|  |  |
| --- | --- |
| **KRITERIJI VREDNOVANJA USMENOG ODGOVORA** | |
| **nedovoljan (1)** | Učenik nije savladao gradivo. Slabog je predznanja. Ne razumije gradivo. |
| **dovoljan (2)** | Učenik poznaje samo neke sadržaje na razini prepoznavanja. U gradivu se snalazi uz pomoć učiteljice. |
| **dobar (3)** | Učenik je usvojio sadržaje, ali djelomično ih primjenjuje. Odgovara uz manju pomoć učiteljice. Slabije razumije uzročno-posljedične veze. |
| **vrlo dobar (4)** | Učenik je usvojio sadržaje i izlaže ih samostalno. Uči s razumijevanjem i usvaja zadano. Aktivno sudjeluje u nastavnom procesu. |
| **odličan (5)** | S lakoćom usvaja i povezuje usvojene sadržaje. Obrazlaže ih, primjenjuje i dokazuje. |

**PISANI RADOVI**

Pisani radovi školske i domaće zadaće različitih žanrova zadanih nastavnim planom i programom ( sastavci, zadaće vezane za lektire, rasprave, problemski članci, dnevnici, dramatizacije…).

**Školska zadaća** je prethodno najavljena i planirana pisana provjera znanja i vještina na zadanu temu. Pisanju školske zadaće prethodi priprema, a slijedi ispravak. Najavljuje se Vremenikom pisanih provjera.

Školska zadaća vrednuje se prema sljedećim sastavnicama:

* tema i kompozicija
* rječnik i stil
* pravopis i gramatika
* čitljivost i urednost

Konačna ocjena zbir je navedenih sastavnica.

|  |  |
| --- | --- |
| **KRITERIJI VREDNOVANJA PISANIH RADOVA** | |
| **nedovoljan (1)** | Tema i kompozicija nisu ostvarene. Rječnik oskudan uz mnoštvo zavičajnih riječi. Pisani rad obiluje pravopisnim i gramatičkim pogreškama. Rukopis nečitak, neuredan i nerazumljiv. |
| **dovoljan (2)** | Tema samo djelomično ostvarena, nejasni kompozicijski dijelovi. Uradak se temelji na skromnom rječniku i zavičajnim izrazima. Učenik slabo poznaje i primjenjuje pravopisna te gramatička pravila. Ne oblikuje slova pravilno pa rukopis djeluje nečitko. |
| **dobar (3)** | Tema i kompozicija ostvarene na prosječnom izboru motiva. U rječniku nedostaje slikovitosti, rečenice jednostavne. Djelomično poštuje naučena gramatička i pravopisna pravila. Rukopis uredan. |
| **vrlo dobar (4)** | Tema i kompozicija ostvarene su na velikom izboru motiva uz slikovit izraz. Rječnik bogat, uglavnom poštuje sva gramatička i pravopisna pravila. Rukopis uredan, čitak. |
| **odličan (5)** | Tema i kompozicija izvrsno ostvarene, kvalitetan izbor motiva. Rječnik bogat, kreativan i maštovit. U cijelosti poštuje gramatička i pravopisna pravila. Rukopis uredan, čitak. |

**4. ELEMENTI I MJERILA VREDNOVANJA U NASTAVI HRVATSKOG JEZIKA**

|  |  |
| --- | --- |
|  | **HRVATSKI JEZIK** |
| ODLIČAN (5) | * besprijekorno vlada ključnim pojmovima na najvišoj obrazovnoj razini * pokazuje snažnu unutarnju motivaciju za usvajanje sadržaja * vođen je znatiželjom i stvarnim zanimanjem za jezično gradivo te uči s razumijevanjem * ima jako razvijene sposobnosti logičkog i gramatičkog mišljenja i zaključivanja * samoinicijativno se uključuje u rad * služi se dodatnim izvorima znanja * samostalno rješava problemske zadatke * stečeno slovničko gradivo adekvatno primjenjuje u izražavanju ( usmenom i pisanom) |
| VRLO DOBAR (4) | * vlada ključnim pojmovima na visokoj obrazovnoj razini * ima visoku razinu predznanja koje uspješno povezuje s novim sadržajima * rješava problemske zadatke uz neznatan poticaj i usmjeravanje učiteljice * s lakoćom pristupa zadatcima, ali zbog brzopletosti povremeno griješi * ima razvijenu sposobnost gramatičkog mišljenja i logičkog zaključivanja * redovito uči i izvršava obveze * aktivan tijekom nastavnog procesa |
| DOBAR (3) | * vlada osnovnim pojmovima i uglavnom ih dobro razumije * naučeno uspješno pamti i reproducira, ali je primjetna nesigurnost u primjeni * oslanja se uglavnom na sadržaje upamćene na satu, nedostaje više rada kod kuće * zadatcima ne pristupa dovoljno ozbiljno, četo primjetna površnost i brzopletost u radu, zanemaruje bitne činjenice u rješavanju problema * uz više sustavnog i temeljitog rada, uspjeh bi mogao biti i bolji * treba češći poticaj i motivaciju za rad |
| DOVOLJAN (2) | * gradivo uglavnom samo reproducira, ali ga rijetko primjenjuje * pokazuje slabu motiviranost za usvajanje gradiva iz slovnice * prepoznaje osnovne jezične pojave, ali je u primjeni nesamostalan * uz dopunski rad i pomoć učiteljice postiže minimalne rezultate * površno pristupa zadatcima, u potpunosti izostaje rad kod kuće * neredovito piše domaće zadaće * ima vrlo skromno predznanje pa jezične pojave ne povezuje * uključen u dopunski rad, no za veći napredak treba uložiti više truda i upornosti kako bi stekao razinu znanja potrebnu za uspješno praćenje programskih sadržaja |
| NEDOVOLJAN (1) | * predznanje izrazito loše sto onemogućava praćenje i usvajanje novih sadržaja * slabo se uključuje u nastavni proces * gramatičko mišljenje nerazvijeno * gradivo ne savladava čak ni uz pomoć učiteljice * ne pokazuje interes za rad i ne piše domaće zadaće * ocjena je rezultat nedovoljnog interesa, motivacije i rada |

|  |  |
| --- | --- |
|  | **KNJIŽEVNOST** |
| ODLIČAN (5) | * besprijekorno vlada svim književnim pojmovima na najvišoj razini * aktivno sudjeluje na satovima književnosti * samoinicijativno se uključuje u interpretaciju književnog djela * emocionalno prihvaća tekst, vješto izražava osjećaje izazvane njime * razvijena sposobnost kritičkog mišljenja, argumentirano iznosi vlastite misli i stavove * čita s razumijevanjem |
| VRLO DOBAR (4) | * uspješno usvaja programske sadržaje * aktivno sudjeluje u nastavi * književno djelo doživljava na visokoj razini i uočava pouku književnog djela * samostalno tumači književni tekst, razlikuje, imenuje i uglavnom točno koristi književne pojmove * razlikuje književne vrste te uglavnom točno uočava i imenuje stilska izražajna sredstva |
| DOBAR (3) | * na učiteljev poticaj sudjeluje u nastavnom procesu * književno djelo razumije i doživljava na prosječnoj razini * djelomično tumači književni tekst, prepoznaje i imenuje lakše književne pojmove * razlikuje i imenuje književne vrste, ali teže oblikuje pouku djela * definira stilska izražajna sredstva, ali ih teže prepoznaje u književnom djelu * oslanja se na sadržaje usvojene na satu, neredovito radi kod kuće * uz više samostalnog rada kod kuće, mogao bi postići bolje rezultate |
| DOVOLJAN (2) | * pokazuje slabo zanimanje tijekom nastavnog procesa te sporije čita književni tekst * književno djelo djelomično razumije, a doživljaj djela je na najnižoj razini * uz pomoć učiteljice djelomično interpretira književni tekst * definira osnovne književne pojmove i stilska izražajna sredstva, ali ih rijetko uočava * nema razvijenu književnu komunikaciju, rijetko iznosi vlastita mišljenja i stavove |
| NEDOVOLJAN (1) | * ne pokazuje zanimanje za nastavu književnosti * rijetko se uključuje u nastavni proces * ne definira književne pojmove * ne razlikuje književne vrste, ne razumije pročitani tekst i ne može izraziti doživljaj djela * ne piše domaće zadaće |

|  |  |
| --- | --- |
|  | **LEKTIRA** |
| ODLIČAN (5) | * knjigu čita na vrijeme poštujući zadani rok, a na satu lektire koristi se dnevnikom čitanja * u potpunosti ovladava sadržajem knjige, a doživljaj djela je na vrlo visokoj razini * kritički promišlja o pročitanom djelu i iznosi vlastite zaključke * na satu je aktivan i pokazuje vrlo visoku razinu kreativnosti pri analizi književnog djela * zainteresiran je za svaki oblik rada i način obrade lektire * u interpretaciji se točno koristi književnim pojmovima * u djelu otkriva prenesena značenja * može jasno i precizno odrediti poruku književnog djela * pouku, ideju, sadržaj ili književni lik dovodi u suodnos sa stvarnim životom ili drugim književnim djelima zauzimajući stav koji čvrsto i argumentirano brani |
| VRLO DOBAR (4) | * knjigu čita na vrijeme poštujući zadani rok, a na satu lektire donosi dnevnik čitanja * ovladava sadržajem knjige, a doživljaj je djela na visokoj razini * na satu je aktivan * zainteresiran je za svaki oblik rada i način obrade lektire * u interpretaciji se uglavnom točno koristi književnim pojmovima * u djelu otkriva prenesena značenja * može odrediti poruku književnog djela * promišlja o književnom djelu, uspoređuje ga s ranije pročitanim djelima, osobama ili događajima iz stvarnog života te argumentirano iznosi svoje mišljenje |
| DOBAR (3) | * trudi se knjigu pročitati do zadanog roka * većim dijelom ovladava sadržajem knjige, a doživljaj je djela na prosječnoj razini * trudi se sudjelovati u aktivnostima i interpretaciji koliko mu dopušta poznavanje sadržaja književnoga djela * vodi osnovne zabilješke o pročitanom književnom djelu |
| DOVOLJAN (2) | * ne poštuje zadani rok za čitanje knjiga, a na sat lektire zaboravlja donijeti dnevnik čitanja pa to čini na nekom od sljedećih sati * nesiguran je u sadržaj književnog djela, a doživljaj je djela na niskoj razini * pokazuje minimalno zanimanje za aktivnosti i interpretaciju književnog djela * nespretno obrazlaže dojam o pročitanom djelu |
| NEDOVOLJAN (1) | * ne pokazuje zanimanje za čitanje knjige * ne vlada sadržajem književnog djela * ne pokazuje zanimanje za aktivnosti i interpretaciju književnoga djela * ne vodi dnevnik čitanja i zabilješke o zadanome književnome djelu * ne može izreći dojam o pročitanom djelu |

|  |  |
| --- | --- |
|  | **JEZIČNO IZRAŽAVANJE - USMENO** |
| ODLIČAN (5) | * izražava se hrvatskim standardnim jezikom i ima vrlo bogat rječnik * pravilno i jasno izgovara glasove, pravilno naglašava riječi i ostvaruje pravilnu rečeničnu intonaciju * rado sudjeluje u govornim vježbama u kojima se ističe kreativnost, jasno izlaže i samostalno obrazlaže vlastito mišljenje * ima odlično razvijenu kulturu slušanja i izvrsno komunicira * interpretativno čita tekst na najvišoj razini, ima izvrsno razvijenu sklonost za krasnoslov |
| VRLO DOBAR (4) | * izražava se hrvatskim standardnim jezikom i ima bogat rječnik * pravilno i jasno izgovara glasove, pravilno naglašava riječi i ostvaruje pravilnu rečeničnu intonaciju * rado sudjeluje u dramatizacijama i govornim vježbama * jasno i točno izlaže, trudi se ostvariti komunikaciju sa slušateljima * izražajno čita i krasnoslovi |
| DOBAR (3) | * trudi se izražavati hrvatskim standardnim jezikom i ima prosječan rječnik * ne provodi u potpunosti pravogovorna pravila * uglavnom sudjeluje u dramatizacijama i govornim vježbama * vlada tehnikom čitanja, ali ne razvija vlastiti odnos prema pročitanome pa ga valja usmjeravati |
| DOVOLJAN (2) | * ima oskudan rječnik i često rabi zavičajne riječi * rezerviranost i suzdržanost pri usmenom izlaganju * treba razvijati tehniku čitanja, sporo čita, ne naglašava riječi * teže izražava misli i oblikuje rečenice pri prepričavanju * razumije samo jednostavne sadržaje, a tijekom izlaganja često se oslanja na učiteljevu pomoć |
| NEDOVOLJAN (1) | * ne vlada tehnikom čitanja * ne izražava se hrvatskim standardnim jezikom i ne prihvaća učiteljevu pomoć * odbija sudjelovati u govornim vježbama * nema razvijenu kulturu slušanja i ne poštuje pravila komunikacije |

|  |  |
| --- | --- |
|  | **JEZIČNO IZRAŽAVANJE - PISANO** |
| ODLIČAN (5) | * ima iznimno bogat rječnik i vrlo je kreativan u literarnom i novinarskom izričaju * izvrsno piše sve oblike pisanoga izražavanja poštujući kompoziciju zadanoga oblika * na najvišoj razini je usvojio pravopisna i gramatička pravila te ih dosljedno i točno primjenjuje * njeguje vlastiti stvaralački izraz * učinkovito komponira slijed događaja i misli u pisanom tekstu |
| VRLO DOBAR (4) | * ima bogat rječnik i vrlo je kreativan u literarnom i novinarskom izričaju * vrlo uspješno piše sve oblike pisanoga izražavanja poštujući kompoziciju zadanoga oblika * usvojio je pravopisna i gramatička pravila te ih dosljedno i uglavnom točno primjenjuje |
| DOBAR (3) | * ima razvijen rječnik i trudi se ostvariti literarni i novinarski izričaj * uspješno piše sve oblike pisanog izražavanja s manjim pogreškama u kompoziciji zadanog oblika * pravopisna i gramatička pravila djelomično je usvojio te ih nedosljedno primjenjuje |
| DOVOLJAN (2) | * površnost i brzopletost dovode do nečitkog i neurednog pisanog rada * ima slabo razvijen rječnik, rečenice prejednostavne * uz učiteljevu pomoć piše najjednostavnije oblike pisanog izražavanja * mnoštvo pravopisnih i gramatičkih pogrešaka |
| NEDOVOLJAN (1) | * ima siromašan rječnik * rukopis neuredan i u cijelosti nečitak * nije ovladao pravopisnim i gramatičkim pravilima * teško slaže rečenice, a misli su mu često nedorečene i konfuzne * ne pokazuje zanimanje za pisano izražavanje * odbija suradnju i ne trudi se napisati zadani oblik ni uz pomoć   učiteljice |

|  |  |
| --- | --- |
|  | **MEDIJSKA KULTURA** |
| ODLIČAN (5) | * rado sudjeluje u pripremi i realizaciji nastavnoga sata * prati, preispituje i kritički se odnosi prema sadržajima medijske kulture * poznaje i točno imenuje filmske rodove, vrste i filmska izražajna sredstva * naučeno primjenjuje u svim situacijama |
| VRLO DOBAR (4) | * sudjeluje u pripremi i realizaciji nastavnoga sata * prati, preispituje i promišlja o sadržajima medijske kulture * poznaje i imenuje filmske rodove, vrste i filmska izražajna sredstva * naučeno uglavnom primjenjuje u svim situacijama |
| DOBAR (3) | * uglavnom sudjeluje u pripremi i realizaciji nastavnoga sata * prati nastavu medijske kulture i uz učiteljevu pomoć sudjeluje u radu * poznaje filmske rodove i vrste, a filmska izražajna sredstva djelomično prepoznaje * definira ključne pojmove, navodi poznate primjere |
| DOVOLJAN (2) | * pasivan i isključivo na učiteljev poticaj sudjeluje u radu * poznaje samo određene medije * definira osnovne pojmove, ali ne može navesti primjere |
| NEDOVOLJAN (1) | * ne pokazuje zanimanje za nastavu medijske kulture * odbija suradnju, ne sudjeluje u radu ni na učiteljev poticaj |

**4. ZAKLJUČNA OCJENA**

Zaključna ocjena proizlazi iz svih prethodno navedenih elemenata i ukupne aktivnosti učenika u oba obrazovna razdoblja. Zaključnom ocjenom učitelj može nagraditi učenike koji su pokazali veliki napredak u radu. Zaključnu ocjenu treba reći javno na satu pred svim učenicima.